text: fæokromocytom
  
  publiceret: 2010-05-18 11:42:59+02:00
  Fæokromocytom, binyremarvssvulst, der medfører blodtryksforhøjelse. Fæokromocytom er en sjælden sygdom, som skyldes øget sekretion af katekolaminerne noradrenalin og adrenalin i væv i eller uden for binyremarven. Katekolaminerne stimulerer det sympatiske nervesystem. Symptomerne er konstante, men forværres under anfald, hvor de vigtigste symptomer er hovedpine, svedudbrud, hjertebanken, åndenød, dødsangst, rysten, udmattelse, kvalme, opkastninger og mave- eller brystsmerter.
  Diagnosen stilles på symptomerne og på fund af øget udskillelse af katekolaminer i urinen. Fæokromocytomet kan lokaliseres ved hjælp af CT- eller MR-scanning. Fæokromocytom behandles med kirurgisk fjernelse eller medicinsk behandling af blodtryksforhøjelsen.